เอสเอ็มอีลูกผีลูกคน หวั่นสินเชื่อร่วงผล็อย
โพสต์ทูเดย์ &#8212; กสิกรหวั่นสินเชื่อเอสเอ็มอีร่วงผล็อย จากเศรษกิจโลกยังไม่ฟื้นตัว
22 ก.ย. 2552

โพสต์ทูเดย์ — กสิกรหวั่นสินเชื่อเอสเอ็มอีร่วงผล็อย จากเศรษกิจโลกยังไม่ฟื้นตัว
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า แม้ยังไม่ปรับเป้าหมายปล่อยสินเชื่อเอสเอ็มอี 7-9% แต่ตอนนี้กังวลเรื่องการฟื้นตัวทางเศรษฐกิจของต่างประเทศที่ยังไม่ชัดเจน อาจกระทบกับการปล่อยสินเชื่อ โดยคาดว่าในกรณีแย่ที่สุดสินเชื่อเอสเอ็มอีจะหลุดเป้าลงมาเหลือ 6% ส่วนสินเชื่อรวมยังตั้งไว้ที่ 4%
ผู้บริหารธนาคารกสิกรไทย กล่าวว่า หากดูวงเงินการอนุมัติสินเชื่อเอสเอ็มอีไม่ได้ลดลงเฉลี่ยไตรมาสละ 3 หมื่นล้านบาท แต่สินเชื่อยังติดลบเนื่องจากมีการชำระคืนสินเชื่อระยะสั้นมาก ขณะเดียวกันผู้ประกอบการไม่เบิกใช้วงเงิน ซึ่งหากเศรษฐกิจกลับมาดีขึ้น ผู้ประกอบการมียอดขายและคำสั่งซื้อเข้ามา สินเชื่อหมุนเวียนคงกลับมามีบทบาทเพิ่มขึ้น
“ภาวะปกติการเบิกใช้สินเชื่อหมุนเวียนจะอยู่ที่ 50% แต่พอเศรษฐกิจไม่ดี ลูกค้าเบิกใช้วงเงินไม่ถึง 50% และยังมีการใช้คืนหนี้อีก ทำให้สินเชื่อกสิกรไทยยังติดลบอยู่ ดังนั้นปีนี้การเติบโตของสินเชื่อจะมาจากสินเชื่อหมุนเวียนเป็นสำคัญ” นายปกรณ์ กล่าว
อย่างไรก็ตาม คาดว่าช่วงที่เหลือของปีสินเชื่อจะขยายตัวมากขึ้น โดยได้อานิสงส์จากมาตรการกระตุ้นเศรษฐกิจภาครัฐ การส่งออกฟื้นตัวจากคู่ค้ากลับมาสต๊อกวัตถุดิบ และเป็นช่วงฤดูกาลสต๊อกสินค้าเกษตร ทำให้มีความต้องการใช้สินเชื่อหมุนเวียนเพิ่ม 
ทั้งนี้ ปัจจัยเสี่ยงที่อาจกระทบกับเศรษฐกิจมี 4 ด้าน ได้แก่ เสถียรภาพการเมืองที่กระทบกับความเชื่อมั่นและการเบิกจ่ายงบประมาณ การฟื้นตัวของเศรษฐกิจต่างประเทศซึ่งสัมพันธ์กับภาคส่งออกไทย ราคาน้ำมันแพงส่งผลต่อต้นทุนผู้ประกอบการ และค่าเงินบาทแข็งทำให้รายได้ลดลง